Správa o plnení modernizácie a rozvoja železničnej infraštruktúry
na roky 2007 - 2010

I.	Úvod 

Vláda Slovenskej republiky schválila uznesením č. 1086/2007 zo dňa 19. 12. 2007 Program modernizácie a rozvoja  železničnej infraštruktúry na roky 2007 - 2010 (ďalej len „program“). V bode C.2. uvedeného uznesenia vlády uložila ministrovi dopravy, pôšt a telekomunikácií úlohu predkladať na rokovanie vlády „Správu o plnení modernizácie a rozvoja  železničnej infraštruktúry na roky 2007 - 2010“ (ďalej len „správa“)  každoročne.

Cieľom predloženej správy je vyhodnotiť postup prípravy a výstavby železničnej infraštruktúry v roku 2008. Rozvoj železničnej infraštruktúry bol zameraný v prvom rade na modernizáciu železničnej siete Slovenskej republiky, ktorá je súčasťou transeurópskej  dopravnej siete TEN-T prípravou na dosahovanie interoperability železníc, zvýšením traťovej rýchlosti,  úpravu staníc a zastávok, budovanie mimoúrovňových križovaní železnice s pozemnými komunikáciami, sanáciu železničného spodku atď. 
V roku 2008 bolo preinvestovaných celkovo 168 162 610,08 Eur (5 066 066 791,29), z toho bolo čerpaných z fondov EÚ 27 422 821,56 Eur (826 139 922,17 Sk), na spolufinancovanie stavieb k fondom EÚ zo  ŠR 9 360 998,37 Eur (282 009 436,97 Sk),            zo štátneho rozpočtu z kapitoly  MDPT  55 224 089,08 Eur   (1 663 680 907,63Sk),    z   vlastných zdrojov ŽSR  4 113 984,23 Eur (123 937 888,97Sk)  a  z úveru  72 040 716,84 Eur        (2 170 298 635,55 Sk).  Finančné prostriedky boli použité na modernizáciu koridorov, nástupíšť, podchodov a prípravu projektovej dokumentácie pre ďalšie stavby.
	Z pohľadu čerpania prostriedkov z fondov EÚ (Kohézny fond a ERDF) je program v súlade s vládou SR schválenými dokumentmi Národným strategickým referenčným rámcom Slovenskej republiky na roky 2007 – 2013 a Operačným programom Doprava (ďalej len „OPD“). V OPD sú v oblasti železničnej infraštruktúry definované 4 prioritné osi, ktorých prostredníctvom je možné financovať investičné projekty, resp. ich projektovú prípravu:
•		Prioritná os 1 - Železničná infraštruktúra,
•		Prioritná os 3 - Infraštruktúra intermodálnej prepravy,
•		Prioritná os 4 - Infraštruktúra integrovaných dopravných systémov,
•	Prioritná os 7 - Technická pomoc.

Zohľadňujú sa tiež strategické zámery rozvoja ŽSR a oboch železničných spoločností, predovšetkým v oblasti zabezpečenia interoperability a previazanosti systémov medzi infraštruktúrou a mobilným parkom.

II.	Vyhodnotenie plnenia programu v roku 2008

A. Programové obdobie 2004 – 2006 Operačný program základná infraštruktúra - „OPZI“

A. 1.  Kohézny fond
1. FM 2002/SK/16/P/PT/005 "ŽSR, Modernizácia žel. trate Trnava - Nové Mesto/V. pre traťovú rýchlosť 160 km.h-1, I. etapa , úsek Trnava – Piešťany“
UČS 00  Sieťové systémy
UČS 11  TNS Trnava 
UČS 12  Trnava – Brestovany 
UČS 13  zastávka Brestovany
UČS 14  Brestovany – Leopoldov
UČS 15  žst. Leopoldov 
UČS 16  Úsek Leopoldov – Veľké Kostoľany  
UČS 17  žst. V. Kostoľany
UČS 18  Úsek Veľké Kostoľany – Piešťany  
V  marci 2008 boli vykonané funkčné skúšky zabezpečovacieho a oznamovacieho zariadenia. 
Stavebné objekty boli stavebne dokončené, pokračovalo odstraňovanie závad a nedorobkov, prebiehali odovzdávacie a preberacie konania a kolaudácie.
Stavba bola ukončená v termíne 03/2008.

2. FM 2001/SK/16/P/PT/003 "ŽSR, Modernizácia žel. trate Šenkvice – Cífer a staníc v úseku Rača – Trnava
UČS 01  Železničná stanica Bratislava Rača
UČS 03 Výhybňa na zastávke Svätý Jur  
UČS 05  Železničná stanica Pezinok 
UČS 07  Železničná stanica Šenkvice
UČS 08  Traťový úsek Šenkvice – Cífer 
UČS 09  Železničná stanica Cífer 
UČS 11  Železničná stanica Trnava  
Realizácia prác ukončená v 09/2008. 

3. CCI 2004/SK/16/C/PT/001  ŽSR, Modernizácia žel. trate Trnava – Nové Mesto nad Váhom pre traťovú rýchlosť 160 km/hod. II.etapa Piešťany – Nové Mesto nad Váhom
UČS 19  Železničná stanica Piešťany
UČS 20  Traťový úsek Piešťany - Brunovce
UČS 21  Železničná stanica Brunovce 
UČS 22  Traťový úsek Brunovce – Nové Mesto nad Váhom 
UČS 23  Železničná stanica Nové Mesto nad Váhom 
Realizácia prác ukončená v 03/2009. 

A. 2. ERDF (Štrukturálny fond)
1. Žst. Poprad – Tatry, výstavba podchodov a nástupíšť
Stavba bola ukončená v 08/2007, ale celkové dofinancovanie stavby ešte nebolo ukončené. Celkové investičné náklady predstavujú čiastku 28 626 800,77 Eur (862 411 000 Sk). 

2. Žst. Prešov - peronizácia
Stavba bola ukončená v 11/2007, bolo vykonané technicko-ekonomické vyhodnotenie stavby, ale celkové dofinancovanie stavby bolo ukončené v r. 2008. Celkové investičné náklady predstavujú čiastku  21 215 362,15 Eur (639 134 000 Sk). 

B. Operačný program doprava „OPD“-  Programové obdobie 2007 - 2013
B.1. Prioritná os č. 1 – Železničná infraštruktúra

1. Žilina - Krásno nad Kysucou
Žiadosť o nenávratný finančný príspevok ( ďalej ŽoNFP) predložilo MDPT SR na EK dňa 
31. 07. 2008. Po zapracovaní pripomienok bola opätovne predložená EK dňa 23. 12. 2008.
V súčasnosti je stavba v realizácii  na základe zmluvy o dielo uzatvorenej dňa 6. 8. 2008 so zhotoviteľom „Združenie Žilina–Krásno“ (vedúci združenia Doprastav, a. s. Bratislava, členovia Skanska BS, a. s. Prievidza, OHL ŽS, a. s. Brno, Váhostav-SK, a. s. Žilina) a dňa 
2. 9. 2008 so stavebným dozorom „Inžinierske združenie KYSUCE (Zakladatelia : INFRAM SK, s. r. o. Bratislava, BUNG Slovensko, s. r. o. Bratislava, Stavební geológie – Geotechnika, a. s. Praha a Construction Management, s. r. o. Žilina). Na stavbe boli vykonané nasledovné práce: Prípravné práce v žst. Krásno nad Kysucou, modernizácia časti párnej skupiny koľají v žst. Krásno nad Kysucou, úprava zhlavia na nepárnej skupine koľají v žst. Krásno nad Kysucou v smere na  Kysucké Nové Mesto, výstavba nástupíšť a podchodu pre cestujúcich. Ku dnešnému dňu boli za vykonané práce predložené a odsúhlasené faktúry v hodnote cca 7,5 mil Eur (225,95 mil. Sk). Finančné plnenie však nenastalo z dôvodu, že EK zatiaľ neschválila ŽoNFP.

2. Nové Mesto nad Váhom – Žilina (Zab.zar . ETCS) 
Keďže došlo v r. 2008 s pôvodným zhotoviteľom (Siemens AG Wien) k ukončeniu zmluvných vzťahov k realizácii zabezpečovacieho  zariadenia predmetného úseku, realizácia zabezpečovacieho zariadenia bude riešená v samostatných stavbách ako súčasť modernizácie trate.
 Dôvod ukončenia zmluvných vzťahov: V roku 2001 bola so zhotoviteľom Siemens Wien a ŽSR uzatvorená rámcová zmluva a čiastkové zmluvy na realizáciu modernizácie zabezpečovacieho zariadenia na tratiach V. koridoru Bratislava - Žilina - Košice - Čierna nad Tisou. Vzhľadom na to, že išlo o veľký finančný objem a ŽSR plánovali financovať modernizácie koridorov z prostriedkov EÚ, došlo medzi ŽSR a Siemens Wien k dohode o ukončení uzatvorených zmluvných vzťahov s tým, že Siemens zrealizuje na V. koridore úseky Bratislava Rača - Trnava a Trnava - Nové Mesto nad Váhom a žst. Liptovský Mikuláš,  Kysak a Košice. Boli vykonané dodávky technologických zariadení a montáž systému ETCS v objeme 7,2 mil. Eur (216,91 mil. Sk), vecne boli zrealizované úseky Bratislava Rača - Trnava a Trnava - Piešťany. V r. 2009 dôjde k ukončeniu úseku Piešťany - Nové Mesto nad Váhom. Ku zvýšeniu finančných prostriedkov z titulu ukončenia zmluvy nedošlo, keďže ETCS nebolo predmetom dohody, preto bola uzatvorená samostatná zmluva v zmysle zákona o verejnom obstarávaní (VO).  
Náklady stavby sú rozpočítané do investičných nákladov jednotlivých projektov traťových úsekov  modernizácie V. koridoru.

3. Nové Mesto nad Váhom – Púchov, úsek Nové Mesto nad Váhom – Zlatovce
V termíne 01/2009 bola predložená na MDPT SR na schválenie ŽoNFP a tiež súťažné podklady  na výber zhotoviteľa prác. Ide o opakovanú súťaž. Prvá súťaž bola na podnet Úradu pre VO zrušená z dôvodu námietky uchádzača. Predpokladaný termín začatia realizácie stavby je druhý polrok 2009. Z uvedených dôvodov finančné prostriedky neboli čerpané.

4. Nové Mesto nad Váhom – Púchov, úsek  Zlatovce – Trenč. Teplá 
Po schválení OPD bol stanovený postup realizácie  jednotlivých projektov. V treťom štvrťroku 2009 bude predložená ŽoNFP na MDPT SR a tiež súťažné podklady na výber zhotoviteľa prác.

5. Nové Mesto nad Váhom – Púchov, úsek  Trenč.Teplá – Beluša 
Rovnako ako vyššie uvedený úsek i v tomto prípade bol stanovený postup realizácie jednotlivých projektov. 
V súčasnosti  ŽSR pripravujú ŽoNFP s termínom predloženia na MDPT SR 04/2009.  Tiež sú v štádiu prípravy súťažné podklady na výber zhotoviteľa prác s termínom predloženia na MDPT SR 04/2009. Predpoklad vyhlásenia verejného obstarávania je I. polrok 2009. Od úspešného ukončenia VO sa odvíjajú aj ďalšie termíny, pričom sa predpokladá začatie realizácie prác v prvom štvrťroku 2010.

Úsek Nové Mesto nad Váhom je rozdelený  na 6 etáp :
Nové Mesto nad Váhom - Zlatovce – 1. a 2. etapa (1. etapa je tunel)
Zlatovce – Trenčianská  Teplá – 3. etapa
Trenčianská   Teplá - Ilava – 4. etapa
Ilava - Beluša – 5. etapa
Beluša - Púchov – 6. etapa 

6. Žilina - Teplička (zriaďovacia stanica) 
V termíne 01/2009 bola predložená na MDPT SR na schválenie ŽoNFP a tiež súťažné podklady  na výber zhotoviteľa prác. Ide o opakovanú súťaž. Prvá súťaž bola na podnet Úradu pre VO zrušená z dôvodu námietky uchádzača. Predpokladaný termín začatia realizácie  stavby je druhý polrok 2009. Z uvedených dôvodov finančné prostriedky neboli čerpané. 

7. ŽST. Čierna nad Tisou, modernizácia ŠR a NR
Rozsah prác na modernizáciu železničnej stanice normálneho a širokého rozchodu bol stanovený v štúdii, ktorá bola vypracovaná v r. 2008 a ktorá rieši modernizáciu stavieb koľajového zvršku a spodku, trakčného vedenia, elektrotechnických a zabezpečovacích zariadení. Štúdiu spracoval VÚD Žilina  s názvom „Modernizácia železničného uzla Čierna nad Tisou - analýza“, ktorej predmetom bolo prehodnotenie súčasného stavu na  žst. Čierna nad Tisou,   priľahlej žst. Príbeník a TKD Dobrá a navrhnúť dobudovanie príslušnej infraštruktúry. Na základe obmedzených finančných prostriedkov v prioritnej osi č. 1 pre predmetnú stavbu  boli do výšky stanoveného limitu spracované priority stavebných objektov a prevádzkových súborov potrebných na realizáciu. V súčasnosti sa zabezpečuje výber zhotoviteľa projektovej dokumentácie tejto stavby. Bolo podané predbežné oznámenie a následne bude zabezpečená projektová príprava na určený rozsah. Predpokladaný termín začatia realizácie prác vzhľadom na rozsah potrebnej dokumentácie, schvaľovacích postupov vrátane zákonných lehôt  je v roku 2011. 

8. Projektová dokumentácia úsek Liptovský Mikuláš – Košice
Do roku 2008 boli náklady za vypracovanie projektovej dokumentácie (PD) financované zo štrukturálnych fondov z rozpočtového obdobia 2004 - 2006. V marci 2009 ŽSR predložia na MDPT SR ŽoNFP na dofinancovanie PD.
Úsek je rozdelený na 4 časti :
Liptovský Mikuláš – Poprad.  Dokumentácia ukončená pre územné rozhodnutie.  Predpokladaný finančný objem pre DSP (dokumentácia pre stavebné povolenie), DRS (dokumentácia realizácie stavby), DVZ (dokumentácia pre výber zhotoviteľa) a IČ (investičná činnosť) je 9,3 mil. Eur  (280,171 mil. Sk).
Poprad -  Krompachy.   Dokumentácia ukončená pre územné rozhodnutie. Predpokladaný finančný objem pre DSP, DRS, DVZ a IČ je 15,7 mil. Eur (472,978 mil. Sk). 
Krompachy - Kysak   Dokumentácia ukončená pre územné rozhodnutie. Predpokladaný finančný objem pre DSP, DRS, DVZ a IČ je 5,0 mil. Eur (150,63 mil. Sk).
Kysak - Košice. Upravuje sa dokumentácia pre stavebné povolenie. Predpokladaný finančný objem pre DSP, DRS, DVZ a IČ je 5,0 mil.- Eur (150,63 mil. Sk). 

Projekty: 
1. 	Modernizácia železničnej trate Nové Mesto nad Váhom - Púchov,  úsek Beluša - Púchov;
2. 	Modernizácia železničnej trate Púchov - Žilina, I. etapa Púchov – Považská Teplá 
	II etapa Považská Teplá - Žilina,
3. 	Modernizácia železničnej trate Žilina - Košice, úsek Kysak - Košice
4. 	Modernizácia trate IV. koridoru, úsek  št. hr. SR/ČR - Kúty;
5. 	TEN-T17 Marchegg -  Devínska Nová Ves (elektrifikácia) 
Tieto projekty sú v OPD v prioritnej osi č. 1 uvedené pod čiarou, ktorá stanovuje limit odsúhlasených finančných prostriedkov. K ich realizácii v rámci operačného programu 2007-2013  by mohlo dôjsť len v prípade, že niektorý z projektov uvedených nad čiarou nebude schválený ( v prípade zabezpečenia finančných prostriedkov na realizáciu uvedených projektov a v prípade, že túto realizáciu umožní aj dopravná technológia a projekt organizácie výstavby, sú projekty zoradené podľa priorít.). 

B.2. Prioritná os č. 3 - Infraštruktúra intermodálnej prepravy

1. Verejný terminál intermodálnej prepravy (ďalej len „TIP“) Žilina
Výber zhotoviteľa  na vypracovanie PD po stupeň DÚR bol ukončený. Zhotoviteľ Reming Consult a. s. Bratislava bol vybraný verejnou súťažou, na ktorej základe výsledkov bola uzavretá medzi ŽSR a zhotoviteľom zmluva o dielo, ktorej plnenie má byť ukončené 12.5.2010. V súčasnosti  je zmluva s úspešným uchádzačom v štádiu podpisovania. MDPT SR  schválilo novú  ŽoNFP v 02/2009. 

2. Verejný terminál TIP Západné Slovensko
K predmetnému projektu nebola doposiaľ definovaná poloha jeho umiestnenia, preto nie je možné určiť ďalšie podmienky pre prípravu a realizáciu. V súčasnosti VÚD Žilina zabezpečuje spracovanie štúdie jeho umiestnenia. Termíny na predloženie ŽoNFP a súťažných podkladov boli stanovené na 06/2009.  

3. Verejný terminál TIP Bratislava
K predmetnému projektu nebola doposiaľ definovaná poloha jeho umiestnenia, preto nie je možné určiť ďalšie podmienky pre prípravu a realizáciu. V súčasnosti VÚD Žilina zabezpečuje spracovanie štúdie jeho umiestnenia. Termíny na predloženie ŽoNFP a súťažných podkladov boli stanovené na 06/2009.  

4. Verejný terminál TIP Košice
Vzhľadom na to, že firma METRANS a. s. Dunajská Streda prejavila záujem vystavať terminál TIP Košice na východnom Slovensku ako súkromný terminál, o realizácii verejného terminálu na nediskriminačnom princípe bude rozhodnuté po konečnom vyjadrení vedenia spoločnosti Metrans.  
 
5. Verejný terminál TIP Zvolen
Na základe prebiehajúceho projektu "Technické riešenia TIP na základe predpokladaných objemov prekládky" financovanej z prioritnej osi č. 7 Technická asistencia s termínom odovzdania 22.6.2009 bude navrhnutá verzia pre postup riešenia projektovej prípravy a výstavby TIP Zvolen.

6. Inteligentný dopravný systém riadenia TIP
K predmetnému projektu zatiaľ neboli stanovené podmienky pre jeho prípravu a realizáciu a tým aj podmienky potrebné pre spracovanie ŽoNFP a súťažných podkladov. Uvedená investičná akcia má súvis s realizáciou terminál TIP Západné Slovensko a terminál TIP Bratislava (pozri vyššie). Ak budú stanovené podmienky pre terminál Bratislava a Západné Slovensko, budeme vedieť stanoviť presné termíny na predloženie ŽoNFP a súťažných podkladov.  Predpokladaný termín predloženia ŽoNFP a súťažných podkladov  je stanovený  na 09/2009.

B.3.  Prioritná os č. 4  – Infraštruktúra integrovaných dopravných systémov
 
1. TEN-T17 BA Nové Mesto - napojenie letiska MRŠ (Milana Rastislava Štefánika)
2. TEN-T17 BA Filiálka - prepojenie koridorov
3. TEN-T17 BA Odbočka Bratislava Vinohrady - Bratislava predmestie - Bratislava Nové Mesto - ÚNS (vrátane napojenia letiska od Bratislava Nové Mesto - interoperabilita)
Príprava uvedených projektov zaradených do tejto prioritnej osi pokračuje plynule. Bol spracovaný stavebný zámer a  predložený MDPT SR na zabezpečenie štátnej expertízy. V súčasnosti sa spracováva DÚR, pripravujú sa podklady na majetkovoprávne vyrovnanie stavby. Predpokladaný termín začatia realizácie je v roku 2010. 

4. IDS Košice
5. Trať Bosákova - Janíkov Dvor
V súčasnosti sa pripravujú technicko-ekonomické štúdie (resp. výber zhotoviteľa na TEŠ), na ktorých základe bude možné stanoviť ďalší postup pri príprave investičnej akcie, ako výber zhotoviteľa projektovej dokumentácie a aj predloženie ŽoNFP.

C.  Prioritná os 7 - Technická pomoc

1.  Projekt 2002/SK/16/P/PA/006 Odborná pomoc pre prípravu dopravných projektov na Slovensku (časť železnice)

V rámci projektu je aktuálne uzatvorená jedna zmluva s poskytovateľom služieb, ktorej predmetom je vypracovanie žiadostí o nenávratný finančný príspevok (ďalej len "NFP") pre 7 projektov železničnej infraštruktúry. V roku 2008 poskytovateľ služieb vykonával aktivity súvisiace so spracovaním žiadostí o NFP a zapracovaním pripomienok RO pre projekty:
a)  „ŽSR, Modernizácia železničnej trate Žilina - Krásno nad Kysucou;
b)  „ŽSR, Modernizácia železničnej trate Nové Mesto nad Váhom – Púchov, žkm 100,500 –  159,100 pre traťovú rýchlosť do 160 km/hod. – I. etapa a II. etapa (úsek Nové Mesto nad Váhom – Zlatovce);                                                                                                       
c)  „ŽSR, Žilina Teplička zriaďovacia stanica, 2. stavba, 2. etapa.  

2.  Projekt 2003/SK/16/P/PA/011 Odborná pomoc pre implementáciu dopravných projektov spolufinancovaných z EÚ (časť železnice)
                                     
V rámci projektu bola uzatvorená jedna zmluva s poskytovateľom služieb, ktorá bola ukončená k 30. 4. 2008. V roku 2008 konzultant riešil najmä sporné otázky k indexácii a bankovým garanciám a dával svoje odporúčania a stanoviská k prognóze nákladov a štúdii realizovateľnosti pre V. a VI. koridor. 
Realizácia projektu skončila 30. 6. 2008.

D. Čerpanie finančných prostriedkov podľa stanoveného limitu

V r. 2008 bola medzi MDPT SR a ŽSR uzatvorená zmluva č. 09/190/2008 zo dňa 07.03.2008vrátane dodatkov č. 1, 2, 3 a 4 o poskytnutí kapitálových transferov z rozpočtovej kapitoly MDPT SR na základe schváleného zákona NR SR č. 608/2007 o štátnom rozpočte na rok 2008. Finančné prostriedky boli použité na rozvoj a modernizáciu železničnej siete, ktoré okrem iného súvisia aj s realizáciou stavieb financovaných z prostriedkov EÚ (zoznam investičných akcií pozri príloha č. 3).. 
 Skutočné čerpanie podľa tejto zmluvy k 31.12.2008 predstavovalo sumu  55 224 089,08 Eur (1 663 680 907,63Sk). (pozri príloha č. 3).

E. Ostané investície (2007 - 2013) 

Ide o  stavby, ktoré nie sú zaradené v zásobníku projektov pre plánovacie obdobie 2007 – 2013, nie sú finančne pokryté, ale sú nevyhnutné pre zabezpečenie interoperability a bezpečnosti v súlade so smernicami EU v oblasti modernizácie železničných tratí. 
Zabezpečenie interoperabilnej a zmodernizovanej železničnej siete je predpokladom pre kvalitné poskytovanie železničnej dopravy ako aj zvyšovanie konkurenčného prostredia v oblasti železničnej dopravy nielen pre vnútroštátnu, ale aj pre medzinárodnú dopravu. V súčasnosti je na úrovni EK vyvíjaná iniciatíva na čo najrýchlejšie vybavenie medzinárodných koridorov systémom ERTMS. Už v dnešných časoch majú susedné krajiny tento systém na mnohých tratiach vybudovaný a dochádza k tomu, že mnohé medzinárodné prepravné prúdy obchádzajú Slovensko. Preto realizácia nižšie uvedených stavieb je pre Slovensko nesmierne dôležitá a je potrebné, aby bolo zabezpečené ich finančné krytie.
Aj vzhľadom na súčasnú finančnú krízu považujeme investovanie do dopravnej infraštruktúry za  dôležitý krok na zlepšenie ekonomickej situácie na Slovensku.

1. Interoperabilita IV. (E) koridoru (16 proj Opt.k, GSM-R,ETCS,ES)
Stavba nie je zaradená v OPD. Z uvedeného dôvodu nie sú zatiaľ zabezpečené finančné zdroje, preto stavba nebude v tomto období realizovaná. 

2. ETCS - V. koridor (BA - NM a VI. Koridor) 
Realizácia systému ETCS sa v súčasnosti realizuje na úseku Bratislava Rača - Trnava a Trnava - Nové Mesto nad Váhom. Predpoklad ukončenia modernizácie zabezpečovacieho zariadenia systémov  ETCS  je  07/2009. Predmetný úsek trate je financovaný z prostriedkov kapitálových transferov. Boli vykonané dodávky technologických zariadení a montáž systému ETCS v objeme 7,2 mil. Eur (216,91 mil. Sk). Vecne boli zrealizované úseky Bratislava Rača - Trnava a Trnava - Piešťany. V r. 2009 dôjde k ukončeniu úseku Piešťany - Nové Mesto n/Váhom. Zostatok pre rok 2009 predstavuje objem 2,2 mil. Eur (66,28 mil. Sk).
   
3. GSM/R (VI. koridor)
Stavba sa navrhuje ako pokračovanie po realizácii GSM- R na V. koridore. Keďže sa na úseku Bratislava - Žilina systém GSM-R nerealizoval, nebolo možné definovať ani stanoviť termíny na realizáciu systému GSM-R na VI. koridore. MDPT SR neodsúhlasilo zmluvu o dielo z dôvodu  nedostatku finančných prostriedkov, preto nebola stavba zaradená do OPD. V ďalších rokoch sa bude realizovať GSM-R v prípade požiadavky na zabezpečenie tratí s ETCS II. 

4. BA Petržalka – BA Východné (interop)
Časť predmetnej investičnej akcie je riešená v projekte v rámci stavby „ TEN-T 17 Bratislava, železničné prepojenie koridorov EÚ s priamym napojením letiska na železničnú sieť“ .

5. TEN-T č. 17  BA Petržalka – Kittsee (2. koľaj)
Investičná akcia je zahrnutá v stavbe „ TEN-T 17 Bratislava, železničné prepojenie koridorov EÚ s priamym napojením letiska na železničnú sieť“ ako I. etapa stavby .

6. TEN-T č. 17  BA hl.st – BA nové Mesto (zdvojkoľajnenie - alternatíva)
Investičná akcia je zahrnutá v stavbe „ TEN-T 17 Bratislava, železničné prepojenie koridorov EÚ s priamym napojením letiska na železničnú sieť“ ako II. etapa stavby.

7. PD Bratislava – Štúrovo
Projektová príprava stavby sa nezačala z dôvodu nedostatočných finančných prostriedkov. Ide o modernizáciu traťového úseku vrátane realizácie zabezpečovacieho zariadenia.

8. Krásno nad Kysucou – Čadca
Projektová príprava stavby nebola začatá z dôvodu nedostatočných finančných prostriedkov. Predpokladá sa financovanie z prostriedkov TEN-T. Okrem toho je potrebné riešiť súbeh diaľnice, železnice, vodného toku a výstavbu tunela.

9. Teleinformačná sieť II. a III. etapa
II. etapa výstavby teleinformačného systému ŽSR na úseku Bratislava - Žilina - Poprad  (Tatry) - Košice bola realizovaná v čiastočnom rozsahu v r. 2008. V zmysle dohody o urovnaní a dodatkov k pôvodnej zmluve sa stavba realizovala v takom rozsahu, aby bola funkčná. Z pôvodného rozsahu sa nerealizovala pokládka optického kábla, stavebné úpravy v železničných staniciach potrebné pre zabudovanie technológie telekomunikačných zariadení, neosadzovali sa kontajnery s potrebnými zariadeniami na prenos dát.  Realizácia III. etapy sa nepredpokladá z titulu nedostatku finančných prostriedkov. Na realizáciu je potrebných cca 25,0 mil. Eur  (753,15 mil. Sk). 

10. GSM/R (mimo IV., VI. a V. koridoru na úseku BA - ZA)
V r. 2007 bol zrealizovaný pilotný úsek systému GSM-R na úseku Bratislava hl. st. - Senec (I. etapa) a ďalší úsek pilotného projektu Senec - Nové Zámky. Vzhľadom na nedostatok finančných prostriedkov však nebol ukončený. Neboli vyčlenené finančné zdroje na dobudovanie infraštruktúrnej časti stavby. Na dokončenie úseku Senec - Nové Zámky je potrebných 1,8  mil. Eur (54,23 mil. Sk).  
Z uvedených dôvodov sa nerealizoval systém GSM-R ani na ďalších úsekoch. Vzhľadom na to, že nebol ukončený pilotný projekt, tento úsek nebol realizovaný. 

11. Nitra - Leopoldov, elektrifikácia (22km)
Stavba nebola zaradená do OPD.  Z tohto dôvodu nebola začatá jej príprava.

12. Zvolen - Fiľakovo,  elektrifikácia
V zmysle oznámenia rozpočtového opatrenia MF SR č. 1 z roku 2006, ktorým sa znížil finančný limit predmetnej stavby, rozhodlo MDPT SR preradiť túto stavbu do útlmového programu a príprava stavby bola z tohto dôvodu pozastavená.

13. Košice - Čierna nad Tisou – projektová dokumentácia  zo štátnej dotácie (PD zo ŠD)
14. Žilina – Liptovský Mikuláš (PD zo ŠD)
Projektová príprava týchto stavieb nebola začatá z dôvodu nedostatočných finančných prostriedkov. 

Celkový prehľad čerpania finančných prostriedkov z fondov EÚ v rokoch 2007 – 2015 je uvedený v prílohe č. 2.

III. Záver

	V roku 2008 bolo preinvestovaných 168,163 mil. Eur (5,066 mld. Sk) (fondy EÚ, spolufinancovanie, úver, zdroje ŽSR a ŠR) na rekonštrukciu, modernizáciu, prípravu a výstavbu železničnej siete ( pozri príloha č. 4). Podľa harmonogramu sa modernizovala železničná sieť, ktorá je súčasťou transeurópskej dopravnej siete TEN-T,  a to železničné trate, stanice, zastávky a ich  nástupištia, podchody a pripravovala sa projektová dokumentácia pre ďalšie úseky.
Program sa priebežne plní.  Veľký dôraz treba hlavne prikladať na zabezpečenie financovania projektov zo ŠR, a to pridelením dostatočných finančných zdrojov v rámci kapitoly MDPT SR pre železničnú infraštruktúru. V záujme SR je čo najrýchlejšie a s najvyššou investičnou prioritou modernizovať najmä trate zaradené do paneurópskych koridorov č. IV, V, VI, ktoré sú súčasťou transeurópskej dopravnej siete TEN-T. Modernizácia koridorov na parametre určené technickými špecifikáciami pre interoperabilitu podľa smernice 2008/57/ES o interoperabilite systému železníc spoločenstva ako aj dohovorov AGC a AGTC vychádza z potreby ponuky kvalitnej železničnej infraštruktúry  pre služby medzinárodnej a vnútroštátnej osobnej a nákladnej dopravy a intermodálnej dopravy v smere sever – juh a východ - západ. 
Železnice SR, ako správca železničnej siete, musia svojim zákazníkom ponúknuť sieť, ktorá bude budovaná technicky a kvalitatívne podľa európskej legislatívy a európskych noriem, najnovších technológií, ktorá štandardne poskytne požadované infraštruktúrne služby (interoperabilná sieť).
Zaostávanie SR v realizácii modernizácie železničnej infraštruktúry za susednými štátmi by mohlo spôsobiť odklonenie záťaže prepravovanej cez SR na siete susedných štátov a tým zhoršenie postavenia ŽSR a železničných spoločností na dopravnom trhu.